CELEX: 32019R2180
Language: mt
Date: 2019-12-16 00:00:00
Title: Regolament ta’ Implimentazzjoni tal-Kummissjoni (UE) 2019/2180 tas-16 ta’ Diċembru 2019 li jispeċifika l-arranġamenti u l-kontenut dettaljati għar-rapporti tal-kwalità skont ir-Regolament (UE) 2019/1700 tal-Parlament Ewropew u tal-Kunsill (Test b’rilevanza għaż-ŻEE)

20.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 330/8
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2019/2180
         tas-16 ta’ Diċembru 2019
         li jispeċifika l-arranġamenti u l-kontenut dettaljati għar-rapporti tal-kwalità skont ir-Regolament (UE) 2019/1700 tal-Parlament Ewropew u tal-Kunsill
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/1700 tal-Parlament Ewropew u tal-Kunsill tal-10 ta’ Ottubru 2019 li jistabbilixxi qafas komuni għall-istatistika Ewropea relatata ma’ persuni u unitajiet domestiċi, abbażi ta’ data fuq livell individwali miġbura minn kampjuni, li jemenda r-Regolamenti (KE) Nru 808/2004, (KE) Nru 452/2008 u (KE) Nru 1338/2008 tal-Parlament Ewropew u tal-Kunsill, u li jħassar ir-Regolament (KE) Nru 1177/2003 tal-Parlament Ewropew u tal-Kunsill u r-Regolament tal-Kunsill (KE) Nru 577/98 (1), u b’mod partikolari l-Artikolu 13(6) tiegħu,
         Billi:
         
                     (1)
                  
                  
                     Jenħtieġ li l-Kummissjoni tispeċifika l-arranġamenti dettaljati u l-kontenut tar-rapporti tal-kwalità, fosthom indikazzjonijiet tal-metodu għall-valutazzjoni tal-konformità mar-rekwiżiti tal-preċiżjoni, b’rabta mad-data li trid tiġi trażmessa mill-Istati Membri lill-Eurostat.
                  
               
                     (2)
                  
                  
                     Il-miżuri stabbiliti f’dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
                  
               ADOTTAT DAN IR-REGOLAMENT:
         
            Artikolu 1
            Suġġett
            Dan ir-Regolament jistabbilixxi l-arranġamenti dettaljati tar-rapporti tal-kwalità u l-kontenut meħtieġ tagħhom, fosthom deskrizzjoni tal-metodi għall-valutazzjoni tal-konformità mar-rekwiżiti tal-preċiżjoni, fuq id-data li l-Istati Membri jeħtieġ jittrażmettu lill-Kummissjoni (il-Eurostat) skont ir-Regolament (UE) 2019/1700.
         
         
            Artikolu 2
            Definizzjonijiet
            Għall-finijiet ta’ dan ir-Regolament, għandhom japplikaw id-definizzjonijiet li ġejjin:
            
                        (1)
                     
                     
                        “intervista bi prokura” tfisser intervista ma’ persuna li mhix l-istess persuna li mingħandha qed tintalab l-informazzjoni skont regoli speċifiċi stabbiliti minn kull stħarriġ li jispeċifika f’liema każijiet jistgħu jiġu aċċettati intervisti bi prokura;
                     
                  
                        (2)
                     
                     
                        “nonrispons” tfisser li stħarriġ ma rnexxilux jiġbor data għall-punti kollha tad-data fil-kwestjonarju tal-istħarriġ jew mill-unitajiet kollha tal-popolazzjoni deżinjata għall-ġbir tad-data, jew it-tnejn li huma, speċifikament:
                        
                                    (a)
                                 
                                 
                                    “nonrispons ta’ unità” hu tip ta’ nuqqas ta’ rispons meta ma tinġabar l-ebda data dwar unità tal-popolazzjoni deżinjata għall-ġbir tad-data;
                                 
                              
                                    (b)
                                 
                                 
                                    “nonrispons ta’ punt” hu tip ta’ nuqqas ta’ rispons meta ma tinġabar l-ebda data dwar varjabbli tal-istħarriġ b’rabta ma’ unità tal-popolazzjoni deżinjata;
                                 
                              
                  
                        (3)
                     
                     
                        “errur tal-kampjunar” tfisser parti mid-differenza bejn valur tal-popolazzjoni u stima ta’ dak il-valur derivat minn kampjun aleatorju, li tirriżulta mill-fatt li subsett biss tal-popolazzjoni hu enumerat;
                     
                  
                        (4)
                     
                     
                        “errur mhux tal-kampjunar” tfisser errur fl-istimi tal-istħarriġ li mhux attribwibbli għal flutwazzjonijiet tal-kampjunar;
                     
                  
                        (5)
                     
                     
                        “sostituzzjoni” fir-rigward tar-rispondenti tfisser is-sostituzzjoni ta’ unità li oriġinarjament ġiet ikkampjunata minn unità oħra, inkluż sostituzzjoni bejn jew fost unitajiet domestiċi;
                     
                  
                        (6)
                     
                     
                        “unitajiet eliġibbli” tfisser is-sett ta’ unitajiet tal-popolazzjoni magħżula mill-qafas tal-kampjunar li huma parti mill-popolazzjoni fil-mira;
                     
                  
                        (7)
                     
                     
                        “unitajiet ineliġibbli” tfisser unitajiet fil-kampjun li mhumiex parti mill-popolazzjoni fil-mira;
                     
                  
                        (8)
                     
                     
                        “kampjun nett”, imsejħa wkoll “kampjun miksub”, tfisser is-sett ta’ unitajiet tal-popolazzjoni (inkluż l-unitajiet tas-sostituzzjoni) magħżula mill-qafas tal-kampjunar, li minnhom inkisbet informazzjoni biżżejjed biex tinkludi l-unità fl-istimi tal-istħarriġ;
                     
                  
                        (9)
                     
                     
                        “kampjun gross”, imsejħa wkoll “kampjun inizjali”, tfisser is-sett ta’ unitajiet tal-popolazzjoni li ntgħażlu inizjalment mill-qafas tal-kampjunar. Il-kampjun gross jinkludi l-unitajiet eliġibbli (il-kampjun nett u l-unitajiet tan-nuqqas ta’ rispons) kif ukoll l-unitajiet ineliġibbli;
                     
                  
                        (10)
                     
                     
                        “imputazzjoni” tfisser proċedura għad-dħul ta’ valur għal punt speċifiku tad-data, fejn l-ebda rispons ma jkun disponibbli.
                     
                  
         
            Artikolu 3
            Rapporti tal-kwalità
            Ir-rapporti tal-kwalità għandu jkun fihom data u metadata relatati mal-kwalità f’konformità mal-kriterji tal-kwalità u l-kunċetti statistiċi stabbiliti fl-Anness. Dawn ir-rapporti għandhom jirreferu wkoll għall-każijiet meta ma nkisbitx konformità mal-kriterji xierqa tal-kwalità jew meta ma ġewx applikati sew il-kunċetti statistiċi, jew it-tnejn li huma.
         
         
            Artikolu 4
            Deskrizzjoni tal-metodi għall-valutazzjoni tal-konformità mar-rekwiżiti tal-preċiżjoni
            Il-Kummissjoni (il-Eurostat) għandha tivvaluta sa fejn id-data trażmessa mill-Istati Membri skont l-Anness II għar-Regolament (UE) 2019/1700 tissodisfa r-rekwiżiti tal-preċiżjoni. Meta l-Kummissjoni (il-Eurostat) tidentifika nuqqas ta’ konformità mar-rekwiżiti tal-preċiżjoni, din għandha tiġi vvalutata skont:
            
                        —
                     
                     
                        l-importanza u l-frekwenza tiegħu u l-impatt li dan iħalli fuq il-kwalità tal-indikaturi ewlenin, speċjalment il-komparabbiltà tagħhom;
                     
                  
                        —
                     
                     
                        jekk dan jistax jiġi rettifikat minnufih u jekk l-Istati Membri jagħmlux il-korrezzjonijiet meħtieġa b’mod effettiv;
                     
                  
                        —
                     
                     
                        jekk in-nuqqas ta’ konformità jistax jittaffa indirettament, b’mod partikolari b’tekniki ta’ stima, u jekk l-Istati Membri humiex qed jieħdu miżuri xierqa ta’ mitigazzjoni;
                     
                  
                        —
                     
                     
                        sa fejn l-Istati Membri jeżerċitaw kontroll fuq in-nuqqas ta’ konformità, li jista’ jirriżulta għal raġunijiet lil hinn mill-kontroll tagħhom;
                     
                  
                        —
                     
                     
                        l-estent sa fejn in-nuqqas ta’ konformità jippersisti tul is-sessjonijiet suċċessivi tal-ġbir tad-data;
                     
                  
                        —
                     
                     
                        jekk hemmx pjan ta’ azzjoni korrettiva approvat mill-Kummissjoni (il-Eurostat) u jekk hux implimentat b’mod effettiv; il-valutazzjoni ta’ pjan bħal dan se tqis it-tul taż-żmien meħtieġ biex jiġu rettifikati l-każijiet ta’ nuqqas ta’ konformità, b’mod partikolari fil-każ tal-ġbir tad-data lonġitudinali.
                     
                  
         
            Artikolu 5
            Standards tekniċi għat-trażmissjoni tar-rapporti tal-kwalità
            
               1.   B’appoġġ għall-ġestjoni tal-kwalità u d-dokumentazzjoni tal-proċess, ir-rapporti tal-kwalità għandhom jiġu trażmessi skont l-istandards tekniċi stabbiliti mill-Kummissjoni (il-Eurostat).
            
            
               2.   Biex id-data tkun tista’ tiġi rkuprata b’mod elettroniku, ir-rapporti tal-kwalità għandhom jintbagħtu lill-Kummissjoni (il-Eurostat) permezz tal-punt uniku ta’ dħul.
            
         
         
            Artikolu 6
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-16 ta’ Diċembru 2019.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 261I, 14.10.2019, p. 1.
      
      
         
            ANNESS
            
               Kriterji tal-kwalità u kunċetti statistiċi
            
            Ir-rapport tal-kwalità għandu jkun fih data u metadata relatati mal-kwalità f’konformità mal-kriterji tal-kwalità u l-kunċetti statistiċi li ġejjin.
            Jekk kunċett statistiku partikolari ma jkunx rilevanti għal operazzjoni statistika, dak il-kunċett jenħtieġ jibqa’ fir-rapport tal-kwalità, akkumpanjat mill-kliem “Mhux applikabbli”.
            1.   KUNTATTI
            Punti tal-kuntatt individwali jew organizzazzjonali għal data jew metadata, inkluż dettalji tal-kuntatt.
            2.   PREŻENTAZZJONI STATISTIKA
            Deskrizzjoni tad-data disseminata, li tista’ tintwera lill-utenti bħala tabelli, graffs jew mapep.
            2.1.   Deskrizzjoni tad-data
               
            
            Deskrizzjoni tal-karatteristiċi ewlenin tas-sett tad-data.
            2.2.   Sistemi tal-klassifikazzjoni
            
            Meta applikabbli, il-lista tal-klassifikazzjonijiet u tat-tqassimiet użati għad-data, u kull devjazzjoni mill-istandards Ewropej tal-istatistika jew l-istandards internazzjonali.
            2.3.   Kopertura tas-settur
            
            Deskrizzjoni tat-temi ewlenin koperti mis-sett tad-data.
            2.4.   Kunċetti statistiċi u definizzjonijiet, inkluż il-perjodu ta’ referenza
            
            Il-lista tal-varjabbli kollha li jiddevjaw mid-definizzjoni standard, li ssemmi l-kunċetti nazzjonali użati u kull differenza bejn il-kunċetti nazzjonali u l-ġabriet tad-data rispettivi.
            2.5.   Unitajiet statistiċi
            
            Deskrizzjoni tal-unitajiet tal-osservazzjoni.
            2.6.   Popolazzjoni statistika
            
            Deskrizzjoni tal-popolazzjoni jew tal-popolazzjonijiet statistiċi fil-mira li għalihom jirreferi s-sett tad-data, jiġifieri l-popolazzjoni li dwarha trid tinġabar l-informazzjoni.
            2.6.1.   Popolazzjoni(jiet) mhux koperta
            
            Informazzjoni dwar kull sottopopolazzjoni mhux koperta mill-ġbir tad-data (eż. il-persuni mingħajr saqaf fuq rashom jew il-persuni li jgħixu fl-istituzzjonijiet), inkluż deskrizzjoni ta’ kull waħda minn dawn il-popolazzjonijiet u l-aħjar stima kwantitattiva tagħha.
            2.7.   Żona ta’ referenza
            
            Deskrizzjoni taż-żona ġeografika li magħha jkun relatat il-fenomenu statistiku mkejjel: iż-żona ġeografika koperta u lista tar-reġjuni esklużi.
            2.8.   Kopertura taż-żmien
            
            Il-perjodi jew il-punti fiż-żmien li tirreferi għalihom l-osservazzjoni.
            3.   IPPROĊESSAR TAL-ISTATISTIKA
            L-operazzjonijiet imwettqa fuq id-data biex tinkiseb informazzjoni ġdida dwar sett partikolari ta’ regoli.
            3.1.   
                  Data tas-sors
            
            Deskrizzjoni tas-sors tad-data statistika mhux ipproċessata (eż. intervisti, data amministrattiva, kwalunkwe sors ieħor). Jekk jintużaw reġistri amministrattivi, dawn jenħtieġ jiġu deskritti b’mod ċar (is-sors, l-iskop primarju, nuqqasijiet possibbli, eċċ.)
            3.1.1.   Qafas tal-kampjunar
            
            Deskrizzjoni tal-metodi użati għall-kisba jew il-ħolqien tal-qafas tal-kampjunar.
            3.1.2.   Disinn tal-kampjun
            
            Deskrizzjoni tal-aspetti li ġejjin:
            
                        —
                     
                     
                        Tip ta’ disinn tal-kampjun (stratifikat, b’multistadji, raggruppat, bi stadju wieħed, b’żewġ stadji)
                     
                  
                        —
                     
                     
                        Kriterji tal-istratifikazzjoni u tas-substratifikazzjoni
                     
                  
                        —
                     
                     
                        Daqs tal-kampjun
                     
                  3.2.   Frekwenza tal-ġbir tad-data
               
            
            Informazzjoni dwar il-frekwenza tal-ġbir tad-data.
            3.3.   Ġbir tad-data
               
            
            Deskrizzjoni tal-metodi użati għall-ġbir tad-data (CAPI, CAWI, CATI, eċċ.). Jenħtieġ jinhemeż il-kwestjonarju nazzjonali użat għall-ġbir tad-data, flimkien ma’ traduzzjoni tiegħu bl-Ingliż.
            3.4.   Validazzjoni tad-data
               
            
            Deskrizzjoni tal-proċeduri użati għall-kontroll u l-validazzjoni tad-data tas-sors u tal-output, inkluż l-ispjegazzjoni ta’ kif ir-riżultati ta’ dawn il-validazzjonijiet huma monitorjati u użati.
            3.5.   Kompilazzjoni tad-data
               
            
            Deskrizzjoni tal-proċess tal-kompilazzjoni tad-data (eż. l-editjar tad-data, l-imputazzjoni, il-ponderazzjoni, l-aġġustament għan-nuqqas ta’ rispons, il-kalibrazzjoni, il-mudell użat, eċċ). Jenħtieġ li kull pass tal-ponderazzjoni jiġi deskritt separatament: il-kalkolu tal-ponderazzjonijiet tad-disinn; l-aġġustament tan-nuqqas ta’ rispons (kif tiġi kkoreġuta l-ponderazzjoni tad-disinn, filwaqt li jitqiesu d-differenzi fir-rati tar-rispons); il-kalibrazzjoni (il-livell u l-varjabbli użati fl-aġġustament, il-metodu applikat); il-kalkolu tal-ponderazzjonijiet tad-disinn.
            4.   ĠESTJONI TAL-KWALITÀ
            Is-sistemi u l-oqfsa fis-seħħ fi ħdan organizzazzjoni biex tkun ġestita l-kwalità tal-prodotti u l-proċessi statistiċi.
            4.1.   Aċċertament tal-kwalità
            
            Deskrizzjoni tal-qafas tal-aċċertament tal-kwalità u/jew tas-sistema tal-ġestjoni tal-kwalità (eż. EFQM, ISO 9000) użati fl-organizzazzjoni.
            4.2.   Valutazzjoni tal-kwalità
            
            Deskrizzjoni tal-kwalità ġenerali tal-outputs statistiċi, li jiġbru fil-qosor il-punti b’saħħithom ewlenin u kull nuqqas ta’ kwalità fil-kriterji standard tal-kwalità: ir-rilevanza, l-akkuratezza, l-affidabbiltà, it-tempestività, il-puntwalità, il-komparabbiltà u l-koerenza. Kwalunkwe kompromess bejn l-aspetti tal-kwalità u kwalunkwe titjib fil-kwalità previst jista’ jissemma.
            5.   RILEVANZA
            5.1.   Ħtiġijiet tal-utenti
            
            Informazzjoni (jekk disponibbli) fuq (kwalunkwe) ħtiġijiet tal-utenti fir-rigward tad-data miġbura.
            5.2.   Sodisfazzjon tal-utenti
            
            Informazzjoni (jekk disponibbli) fuq il-livell ta’ sodisfazzjon tal-utenti tad-data fir-rigward tad-data miġbura u disponibbli.
            5.3.   Kompletezza
            
            Deskrizzjoni ta’ kull nuqqas ta’ konformità f’termini ta’ varjabbli li ma jiġux trażmessi.
            6.   AKKURATEZZA U AFFIDABBILTÀ
            6.1.   Akkuratezza ġenerali
            
            Sommarju tad-diversi komponenti ta’ valutazzjoni tal-akkuratezza, marbuta ma’ sett tad-data jew dominju partikolari:
            
                        —
                     
                     
                        Deskrizzjoni tas-sorsi ewlenin ta’ erruri aleatorji u sistematiċi fl-outputs statistiċi, b’valutazzjoni fil-qosor tal-erruri kollha u b’enfasi partikolari fuq l-impatt fuq stimi ewlenin.
                     
                  
                        —
                     
                     
                        Jekk rilevanti, aspetti ta’ reviżjoni tad-data.
                     
                  6.2.   Errur tal-kampjunar
            
            
                        —
                     
                     
                        Deskrizzjoni tal-metodoloġija użata għall-kalkolu tal-istimi tal-preċiżjoni.
                     
                  
                        —
                     
                     
                        Il-miżuri tal-preċiżjoni tal-istimi skont l-ispeċifikazzjonijiet tekniċi tas-settijiet tad-data individwali.
                     
                  
                        —
                     
                     
                        L-erruri standard fil-livell nazzjonali u, meta meħtieġ, fil-livell reġjonali (NUTS 2) għall-indikaturi ewlenin kif imsemmi fl-Anness II tar-Regolament (UE) 2019/1700.
                     
                  6.3.   Errur mhux tal-kampjunar
            
            6.3.1.   Errur tal-kopertura
            
            Deskrizzjoni tad-diverġenza bejn il-popolazzjoni tal-qafas u l-popolazzjoni fil-mira.
            
                        —
                     
                     
                        Il-frekwenza u ż-żmien tal-aġġornamenti tal-qafas.
                     
                  
                        —
                     
                     
                        Erruri minħabba diskrepanzi bejn il-qafas tal-kampjunar u l-popolazzjoni u s-subpopolazzjonijiet fil-mira (kopertura żejda, kopertura nieqsa, klassifikazzjonijiet ħżiena).
                     
                  6.3.2.   Errur fil-kejl
            
            Deskrizzjoni tal-erruri li jseħħu waqt il-ġbir tad-data, u li jwasslu biex il-valuri rreġistrati tal-varjabbli jvarjaw mill-valuri reali.
            
                        —
                     
                     
                        Deskrizzjoni tal-isforzi magħmula fid-disinn u fl-ittestjar tal-kwestjonarju (inkluż l-indirizzar tal-erruri li jirriżultaw minn ġbir tad-data b’diversi modi u/jew b’diversi sorsi).
                     
                  
                        —
                     
                     
                        Deskrizzjoni tat-taħriġ tal-intervistatur.
                     
                  
                        —
                     
                     
                        Rati tal-intervisti bi prokura.
                     
                  6.3.3.   Erruri minħabba nuqqas ta’ rispons
            
            Deskrizzjoni ta’:
            
                        —
                     
                     
                        Il-karatteristiċi disponibbli tan-nonrispondenti
                     
                  
                        —
                     
                     
                        Ir-rati tan-nonrispons għall-unitajiet u għall-punti.
                     
                  
                        —
                     
                     
                        Ir-rati tas-sostituzzjoni.
                     
                  
                        —
                     
                     
                        Id-daqs gross tal-kampjun (id-daqs inizjali tal-kampjun), l-għadd ta’ unitajiet eliġibbli u d-daqs tal-kampjun nett, inkluż l-unitajiet tas-sostituzzjoni (id-daqs tal-kampjun miksub)
                     
                  6.3.4.   Erruri tal-ipproċessar
            
            Deskrizzjoni ta’ kull errur fl-ipproċessar u l-impatt tiegħu fuq ir-riżultati tal-ġbir tad-data finali, li jirriżultaw minn implimentazzjoni żbaljata ta’ metodi tal-implimentazzjoni li jkunu ppjanati b’mod korrett.
            
                        —
                     
                     
                        Deskrizzjoni tal-verifiki tal-kwalità u tal-proċess tal-editjar tad-data.
                     
                  
                        —
                     
                     
                        Deskrizzjoni tal-proċeduri tal-imputazzjoni.
                     
                  
                        —
                     
                     
                        Rati tal-imputazzjoni.
                     
                  6.3.5.   Errur fil-preżunzjoni tal-mudell
            
            Meta applikabbli: deskrizzjoni tal-errur li jirriżulta minn mudelli speċifiċi għad-dominju li huma meħtieġa biex tiġi definita l-mira tal-istima.
            6.4.   Aġġustament staġunali (fejn applikabbli)
            
            Deskrizzjoni tat-tekniki statistiċi użati biex jitneħħew l-effetti staġunali li jinfluwenzaw serje tad-data.
            6.5.   Reviżjoni tad-data — politika
            
            Deskrizzjoni tal-politika mmirata biex tiżgura t-trasparenza tad-data disseminata, bid-data preliminari tiġi riveduta wara l-kompilazzjoni.
            6.6.   Reviżjoni tad-data — prattiki
            
            Informazzjoni dwar il-prattiki tar-reviżjoni tad-data.
            7.   TEMPESTIVITÀ U PUNTWALITÀ
            Informazzjoni dwar:
            
                        —
                     
                     
                        Id-data tad-disseminazzjoni tar-riżultati nazzjonali.
                     
                  
                        —
                     
                     
                        L-għadd ta’ ġranet bejn tmiem il-ħidma fuq il-post u l-ewwel trażmissjoni validata għalkollox tad-data lill-Kummissjoni (il-Eurostat).
                     
                  
                        —
                     
                     
                        Id-data tal-ewwel trażmissjoni sħiħa tad-data lill-Kummissjoni (il-Eurostat). Jekk it-trażmissjoni tad-data ma tissodisfax l-iskadenza stabbilita fir-Regolament (UE) 2019/1700, jenħtieġ tingħata raġuni għad-dewmien.
                     
                  8.   KOERENZA U KOMPARABBILTÀ
            Deskrizzjoni ta’ kif ġew issodisfati r-rekwiżiti stabbiliti fid-dominju speċifiku, inkluż, meta rilevanti, l-impatt ta’ kwalunkwe devjazzjoni mill-kwestjonarju u d-definizzjonijiet.
            8.1.   Komparabbiltà — ġeografika
            
            Deskrizzjoni ta’ kull problema ta’ komparabilità bejn ir-reġjuni differenti tal-pajjiż.
            8.2.   Komparabilità — tul iż-żmien
            
            Informazzjoni dwar it-tul tas-serje taż-żmien komparabbli, inkluż is-snin meta kien hemm xi intervalli fis-serje, u r-raġunijiet għalihom.
            8.3.   Koerenza — trażversali bejn id-dominji
            
            Tqabbil ma’ sorsi esterni għall-varjabbli rilevanti kollha, meta l-Istati Membri kkonċernati jidhrilhom li din id-data esterna tkun affidabbli biżżejjed.
            8.4.   Koerenza — statistika subannwali u annwali
            
            Jekk applikabbli.
            8.5.   Koerenza — Kontijiet nazzjonali
            
            Jekk applikabbli.
            8.6.   Koerenza — interna
            
            Informazzjoni dwar kwalunkwe nuqqas ta’ koerenza fl-output tal-proċess statistiku.
            9.   AĊĊESSIBBILTÀ U ĊAREZZA:
            Informazzjoni dwar:
            
                        —
                     
                     
                        Il-formati tad-disseminazzjoni.
                     
                  
                        —
                     
                     
                        Id-dokumentazzjoni dwar il-metodoloġija u l-kwalità.
                     
                  10.   KOST U PIŻ
            Il-piż fuq ir-rispondenti u, jekk disponibbli, il-kost assoċjat mal-ġbir u l-produzzjoni tal-prodott statistiku. Jenħtieġ jiġi ddikjarat it-tul taż-żmien medju tal-intervisti tal-unitajiet domestiċi. Jekk possibbli u rilevanti, it-tul taż-żmien ta’ intervista tal-unità domestika jenħtieġ jiġi rrappurtat skont il-metodu tal-ġbir tad-data.
            11.   KUNFIDENZJALITÀ
            Informazzjoni dwar is-sjieda tad-data li tindika sa fejn l-iżvelar mhux awtorizzat tagħha jista’ jkun preġudizzjali jew dannuż għall-interess tas-sors jew ta’ xi parti rilevanti oħra.
            
                        —
                     
                     
                        Politika ta’ kunfidenzjalità — deskrizzjoni ta’ xi dispożizzjoni flimkien mal-leġiżlazzjoni Ewropea li huma rilevanti għall-kunfidenzjalità statistika applikata għad-data.
                     
                  
                        —
                     
                     
                        Kunfidenzjalità — trattament tad-data: deskrizzjoni ġenerali tar-regoli applikati għat-trattament tal-mikrodata u tal-makrodata (inkluż id-data tabulari) fir-rigward tal-kunfidenzjalità statistika.
                     
                  12.   KUMMENT
            Test deskrittiv supplimentari li jista’ jiġi inkluż fir-rapport tal-kwalità.